Source: http://monitorulneamt.ro/junii-de-la-futsal-s-au-oprit-in-sferturile-cupei/
Timestamp: 2019-05-25 07:34:42+00:00

Document:
Junii de la futsal s-au oprit în sferturile Cupei » Monitorul de Neamț și Roman
■ „Gazdele au fost mai pragmatice“, au concluzionat oficialii echipei Futsal Ceahlăul U19 după înfrîngerea suferită marţi, în sferturile Cupei României ■ FK Odorheiu Secuiesc s-a impus cu 5-3, iar semifinalele s-au disputat în decurs de 24 de ore, tot la Sala Sporturilor „Rákóczi“ ■
Echipa de juniori a clubului Futsal Ceahlăul, formată din jucători sub 19 ani, s-a oprit în faza sferturilor de finală ale Cupei României, rezervate acestei categorii de vîrstă. Marţi, 5 martie, de la ora 18.00, elevii profesorului Răzvan Lupu au evoluat în Sala Sporturilor „Rákóczi“ din Odorheiu Secuiesc împotriva gazdelor de la Futsal Klub, în al treilea joc al zilei, după disputarea sferturilor Bukovina Vicov – Informatica Timişoara 2-12 şi West Deva – CSM Tîrgu Mureş 3-6. Partida care a opus formaţia harghiteană celei din Neamţ a fost una spectaculoasă, cu răsturnări de scor şi momente echilibrate, încheiată cu victoria gazdelor, scor 5-3. Golurile pietrenilor au fost marcate de Alex Apostoae, Andrian Tcaci şi Radu Dumitru, toate în prima repriză, atunci cînd oaspeţii au şi condus de două ori, cu 2-1 şi 3-2, dar la pauză situaţia de pe tabelă indica egalitate, 3-3. „Am pornit în această partidă cu hotărîre şi determinaţi să obţinem calificarea în semifinale. Chiar dacă gazdele reuşesc să deschidă rapid scorul, băieţii noştri marchează imediat, de două ori în acelaşi minut şi trecem la conducerea partidei. Repriza este echilibrată, gazdele egalînd de fiecare dată, la 2 şi apoi la 3 pe finalul primei reprize, scor cu care se intră la pauză: 3-3. Repriza a doua a avut o cu totul altă desfăşurare. Băieţii noştri au ieşit mai hotărîţi de la cabine să îşi apropie victoria şi sînt la cîrma partidei. Numai că, fotbalul te pedepseşte cînd te joci cu ocaziile, harghitenii marcînd pentru 4-3 dintr-o fază ciudată. Continuăm să dominăm jocul, dar nu reuşim să exploatăm situaţiile favorabile. Harghitenii trec cu bine peste o inferioritate de 2 minute, iar portarul lor face adevărate minuni în poartă, parînd şi două lovituri de la 10 metri. Iar fotbalul ne mai pedepseşte odată, gazdele marcînd pentru 5-3 la o fază care nu anunţa nimic. Pînă la final am continuat sarabanda ratărilor la poarta bravului portar harghitean, care, cu siguranţă, a făcut cea mai bună repriză din scurta sa carieră. Ne oprim în Cupa României în faza sferturilor de finală, dar rămînem cu sentimentul că puteam obţine mai mult de la acest joc cu o mai bună concentrare în faţa porţii adverse, în special în repriza secundă. Echipa merită felicitată pentru efort şi pentru faptul că au înţeles că trebuie să lupte pe parcursul întregii partide. Pentru noi urmează meciurile din campionatul regulat unde vom lupta pentru calificarea la Turneul Final al Campionatului Naţional“, au precizat oficialii clubului Futsal Ceahlăul. În cel de-al patrulea sfert de finală, disputat de la ora 20.00, C.S. KSE Tîrgu Secuiesc a obţinut calificarea în dauna echipei CS United Galaţi. Cele două echipe au oferit un spectacol total, iar KSE s-a impus dramatic la loviturile de departajare, cu 6-5, după 3-3 în timpul regulamentar. De menţionat că cele patru jocuri de marţi au fost urmărite şi de Endre Kacso, selecţionerul naţionalei U19 de futsal a României şi şeful secţiei de futsal de la CSM Tîrgu Mureş. „Unii sunt trişti, alţii se bucură, acesta e sportul. Cred că s-au calificat în careul de aşi al competiţiei cele mai bune echipe. Mi-a plăcut ce am văzut în prima zi a turneului final. Sînt sigur cã spectacolul va continua“, a declarat Endre Kacso pentru site-ul frf.ro. Tot Sala Sporturilor „Rákóczi“ din Odorheiu Secuiesc urma să găzduiască la interval de 24 de ore, respectiv miercuri, 6 martie, şi cele două semifinale: de la ora 15.00 Informatica Timişoara lupta pentru un loc în finală împotriva echipei KSE Tîrgu Secuiesc, iar de la ora urma să debuteze semifinala care opunea gazdele de la FK Odorheiu Secuiesc formaţiei CSM Tîrgu Mureş.
Foto: Barabás Ákos
Cuvinte cheie:cupeidefutsalinJuniilaopritsăusferturile
Futsal Ceahlăul, victorie în ultimul joc al sezonului
Junii pietreni, victorie cu Dinamo la Elite
■ echipa de fotbal feminin din Roman va evolua duminică pe stadionul Moldova, în meciul tur al barajului de promovare ■ adversară va fi gruparea Luceafărul Filiaşi ■ „Ajută-ne să «spargem» împreună barajul pentru Liga I !“ este apelul antrenorului Adelin Tălmăcel ■
Echipa de fotbal feminin Vulpiţele Galbene va evolua duminică, 26 mai, pe teren propriu în primul meci al dublei de baraj pentru promovare în Liga 1. Fetele antrenate de profesorul Adelin Tălmăcel vor juca pe stadionul Moldova, de la ora 11, împotriva formaţiei Luceafărul Filiaşi Dolj, iar gazdele speră ca după returul de peste o săptămînă, de pe 2 iunie, să reuşească să acceadă în elita fotbalului feminin românesc. „Echipa de fotbal feminin Vulpiţele Galbene a reuşit o performanţă unică în istoria clubului şi se află la doar două meciuri distanţă de promovarea în Liga I. Vino să susţii performanţa în meciul tur de baraj! Duminică, 26 mai, începînd cu ora 11.00, pe stadionul Moldova! Ieşi o singură dată din casă: şi pentru vot, şi pentru a face galerie unei echipe care face performanţă prin munca voluntară a unor romaşcani! Ajută-ne să «spargem» împreună barajul pentru Liga I !“, este mesajul profesorului Adelin Tălmăcel postat pe pagina de Facebook a grupării Vulpiţele Galbene. Returul în urma căruia se va decide echipa promovată va avea loc peste o săptămînă, la Filiaşi, dar o victorie în primul joc al dublei de baraj le-ar crea un avantaj romaşcancelor. Vulpiţele Galbene au ajuns în această situaţie favorabilă după ce au terminat pe locul II sezonul regulat, în seria I a Ligii 2, în timp ce Luceafărul Filiaşi a încheiat tot pe locul secund, dar în seria a II-a. Ambele formaţii au obţinut dreptul la barajul de promovare în ultima etapă. Oltencele s-au impus cu 3-1 în faţa Olimpiei Cluj, iar nemţencele tot pe teren propriu, cu 3-2 (2-1) în faţa formaţiei Navobi Iaşi, prin golurile marcate de Paula Agu (min.44), Ionela Streche (’45+2) şi Andrada Blănaru (’60). „Sînt mulţumit de evoluţia formaţiei de pînă acum, este nesperat parcursul echipei antrenată de mine. Lotul echipei a crescut şi am putut aduna punct cu punct, astfel încît am ajuns ca la finalul sezonului să ocupăm poziţia a doua“, declara după meci antrenorul principal Adelin Tălmăcel. Victoria le-a adus Vulpiţelor Galbene 25 de puncte în clasament şi locul II, depăşind cu un punct formaţia Vasas 2 Femina Odorhei, care a pierdut cu 0-9 în deplasarea de la Atletic Onix Rîmnicu Sărat. În meciul din ultima etapă, formula trimisă în teren a arătat astfel: Diana Năcuţă – Oana Poiană, Ionela Streche, Corina Neagu, Maria Caia – Andrada Blănaru, Marina Diac, Maria Ciauşu, Paula Agu, Elena Jaleru – Ştefana Mocanu. Pe parcursul partidei au mai evoluat Mădălina Apopuţoaiei şi Mădălina Nedelcu.
■ gruparea pietreană de fotbal seniori încheie sîmbătă, 25 mai, primul sezon în Liga 3 ■ de la ora 18.00, CSM Ceahlăul va întîlni pe KSE Tîrgu Secuiesc, o echipă scăpată de grijile retrogradării ■ galben-negrii au nevoie de victorie pentru a spera să revină pe locul 8 ■
CSM Ceahlăul va încheia sîmbătă, 25 mai, prima participare din istoria clubului în Liga 3 de fotbal. O va face în faţa propriilor suporteri, pe stadionul din Piatra Neamţ, de la ora 18.00, atunci cînd este programată să se desfăşoare toate meciurile etapei cu numărul 30, ultima a sezonului în seria I. În meciul de dinaintea vacanţei, elevii antrenorilor Gabi Rădulescu şi Florin Anton vor întîlni formaţia KSE Tîrgu Secuiesc, o grupare care a scăpat de griji încă de acum două etape, cînd au învins în deplasare o contracandidată la retrogradare, pe CSM Paşcani, cu 3-2. Tot cu acelaşi scor au cîştigat covăsnenii şi în penultima rundă, dar pe teren propriu, în faţa ultimei clasate, Sănătatea Darabani, iar cu 34 de puncte, KSE Tg. Secuiesc a urcat pînă pe locul 10, la doar o lungime de Ceahlăul. De menţionat că galben-negrii au stat în etapa a 29-a, şi nu au mai avut cum să puncteze în clasament, dar o pot face în meciul de sîmbătă seară. O victorie îi poate ridica pe nemţeni cu o poziţie pînă pe 8, de altfel acesta fiind şi obiectivul stabilit la începutul campionatului, numai că pentru a se întîmpla acest lucru mai trebuie şi ca Sporting Lieşti să nu învingă în deplasarea de la Paşcani. La fel de adevărat este şi că în cazul în care covăsnenii vor reuşi să plece cu toate cele trei puncte de la Piatra Neamţ, CSM Ceahlăul va face rocada cu adversarii lor şi va încheia în aceste condiţii sezonul pe locul 10. În tabăra gazdelor sînt două absenţe, juniorul Daniel Moroşanu fiind accidentat, în timp ce Cosmin Rotaru este suspendat pentru cumul de cartonaşe galbene. Pentru pietreni o victorie ar fi necesară în perspectiva noului sezon, dar şi pentru moralul jucătorilor care nu au mai cîştigat de trei jocuri, cînd au remizat de două ori (1-1 acasă cu Şomuz Fălticeni şi în deplasare la Focşani) şi au suferit o înfrîngere (1-2) pe teren propriu cu Foresta Suceava. În celelalte jocuri ale ultimei runde, interesul este încă mare pentru formaţiile implicate în lupta pentru evitarea retrogradării. Astfel, meciuri aprige se anunţă la Paşcani (CSM – Sporting Lieşti), Rîmnicu Sărat (CSM – Şomuz Fălticeni) şi Botoşani (FC Botoşani II – CSM Focşani), în timp ce duelurile de la Rădăuţi (Bucovina – Foresta Suceava) şi Uricani (Ştiinţa Miroslava – Oţelul Galaţi) au mize de orgoliu sau de clasament final. Jocul Sănătatea Darabani – Metalul Buzău nu mai poate aduce nici o schimbare pentru nici una dintre echipe, în timp ce Gloria Buzău nu este programată şi a sărbătorit deja promovarea în Liga 2.
Neamţ: Schimbare de lider la debut de play-off
■ Bradu Borca a revenit pe locul I după ce a învins cu 1-0 pe Ozana Tîrgu Neamţ, în prima etapă din play-off-ul Ligii 4 ■ Speranţa Răuceşti poate reveni pe primul loc duminică, dar numai dacă îi vor învinge pe „pădurari“ ■
Faza play-off a Ligii 4 de fotbal a debutat la mijlocul săptămînii cu o schimbare de lider, după jocurile disputate pe terenurile de la Mădei şi Răuceşti. Miercuri, 22 mai, Bradu Borca a reuşit să revină pe locul I după ce a învins la limită, cu 1-0, pe teren propriu pe FC Ozana Tîrgu Neamţ. Singurul gol al partidei a fost marcat pe final, de Răzvan Gorea în minutul 85, dar oaspeţii puteau smulge un punct dacă nu iroseau o lovitură de la 11 metri de care au beneficiat în minutul 88. Cu cele trei puncte acumulate miercuri, „pădurarii“ au detronat liderul, pe Speranţa Răuceşti care în prima etapă de play- off a făcut un pas greşit pe teren propriu, după ce a remizat, 0-0, în duelul cu Victoria Horia. Rocada între Bradu şi Speranţa este posibilă chiar duminică, 26 mai, în a doua etapă de play-off, dar numai dacă echipa din Răuceşti, care va fi gazdă, va reuşi să învingă pe Borca, distanţa din clasament între cele două echipe fiind acum de două puncte. Tot duminică, de la ora 11.00, în celălalt joc din faza superioară a competiţiei, Victoria Horia va primi vizita formaţiei FC Ozana. Lupta pentru titlul de campioană rămîne deschisă şi, după cum se prezintă ierarhia, trei formaţii din cele patru au şanse de a încheia pe locul I şi de a merge la barajul de promovare în Liga 3. Totul se va decide în următoarele cinci runde, ritmul jocurilor fiind unul alert, cu program miercuri-duminică- miercuri. Şi în Liga 5 Neamţ ar fi trebuit să debuteze duminică etapa play-off, cu jocuri tur-retur între cele patru fruntaşe ale celor două serii, însă runda din 26 mai a fost amînată o săptămînă, pe motiv de alegeri europarlamentare. Prin urmare, primele meciuri vor fi duminica viitoare, 2 iunie, de la ora 11.00, cînd se vor înfrunta Vulturul Costişa cu Voinţa Valea Ursului, respectiv Arsenal Văleni – Bravo Bodeşti. Trebuie menţionat că gruparea din Văleni a anunţat că meciul considerat pe teren propriu se va disputa la Girov, deoarece baza sportivă „Arsenal“ este impracticabilă din cauza precipitaţiilor abundente căzute în ultima perioadă. Retururile vor fi pe 9 iunie, pe terenurile de la Valea Ursului şi la Bodeşti, iar duminică, 16 iunie, pe stadionul Moldova din Roman se vor disputa finala mică (ora 10.00), respectiv finala mare (ora 12.00).

References: CSM 
 CSM 
 CSM 
 CSM 

CSM 
 CSM 
 CSM 
 CSM